Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

– Det er en person som har fått bekreftet et svakt positivt prøveresultat. Denne personene befinner seg i Tromsø. Hun kom hit fra Kina, sier Kathrine Kristoffersen, som er kommuneoverlege i Tromsø

Kvinnen har vært i karantene siden hun kom til Norge. Ifølge Folkehelseinstituttet kom kvinnen til Norge sist helg. Svaret på prøven kom i dag.

Overlegen sier at kommunen har en pandemiplan og at de har i løpet av de siste ukene har forberedt seg på en mulig hendelse.

Sitter alene i karantene

Hun sier denne personen ble testet fordi vedkommende kom fra et område i Kina der det var mange smittede.

– Det ble oppdaget fordi det er rutiner for å teste folk som kommer til landet fra områder der det er stor smittespredning.

Kvinnen er alene i hjemmekarantene i egen leilighet nå.

– Hun er ved godt mot. Det er liten risiko for at dette skal spre seg lokalt, sier Kristoffersen.

Kommuneoverlege i Tromsø, Kathrine Kristoffersen sier kvinnen kom fra et område der det var mange smittede. Foto: Jørn Inge Johansen / NRK

Kommunenes smittevernlege er i daglig kontakt med kvinnen via telefon.

Også Folkehelseinstituttet vurderer det som svært lite sannsynlig at hun utgjør en smitterisiko for andre.

Økende sannsynlighet for at smitten sprer seg

Ut fra et føre var prinsipp gjennomføres oppsporing av mulige kontakter.

– Det er svært lite sannsynlig at vedkommende har smittet noen andre, sier Vold.

Hun sier at sannsynligheten for å få smitte i Norge øker og øker, etter hvert som smitten sprer seg til flere land.

Line Vold i FHI sier de bistår Tromsø kommune i denne saken. Foto: NRK

Kommuneoverlegen i Tromsø fikk spørsmål om kvinnen kan ha smittet noen på reisen hjem fra Kina. Kathrine Kristoffersen at det blir gjort individuelle vurderinger av personer som vedkommende har vært i kontakt med.

– Det blir tatt direkte kontakt med dem som eventuelt er berørt, sier hun.

Helseministeren venter et større utbrudd

Helseminister Bent Høie er orientert om situasjonen. Han sier til NRK at meldingen om den smittede ikke kom overraskende.

– Dette er jo som forventet og som vi har sagt over lengre tid; at vi vil få personer som er smittet i Norge.

Høie sier man regner med at det vil komme et større utbrudd i Norge, nå som viruset brer seg utenfor Kina.

– Norge må være forberedt på at vi får flere smittede, og at vi får den samme utviklingen som vi ser i Italia nå.

Fram til tirsdag var det tatt 100 prøver av nordmenn for covid-19 uten at viruset var påvist.

Tidligere onsdag ble det kjent at en nordmann som studerer i Italia er innlagt på sykehus med koronasmitte. På ettermiddagen kom nyheten om at et tilfelle var registrert i Göteborg.

De siste dagene har det nye koronaviruset spredd seg til flere europeiske land. I dag ble smitten registrert i Hellas. I går ble det meldt om tilfeller i Østerrike, Sveits og Kroatia.

Fakta om covid-19 Ekspandér faktaboks * En ny type koronavirus ble i desember oppdaget i Wuhan i Kina. Viruset kan gi sykdommen covid-19. Byen har over 11 millioner innbyggere og er hovedstad i Hubei-provinsen. * På Fastlands-Kina er det registrert over 75.000 smittede og 2.400 døde. De fleste befant seg i Hubei-provinsen. * Også Hongkong, Taiwan, Filippinene, Japan, Frankrike, Sør-Korea, Iran, Frankrike og Italia har hatt dødsfall som følge av viruset. * 17 europeiske land har bekreftet smittetilfeller av virussykdommen covid-19, også Norge. * Virussykdommen kan arte seg som en mild forkjølelse eller ha et alvorlig forløp med dødelig utgang. Blant symptomene er feber, tørr hoste og lungebetennelse. * Over 80 prosent får milde symptomer, risikoen er aller størst for eldre og syke, og samlet sett er dødsraten på 2,3 prosent, ifølge en stor kinesisk studie. * WHO tror viruset først kan ha oppstått hos flaggermus. Det kan deretter ha blitt overført til en annen dyreart før mennesker ble smittet på et marked i Wuhan. * WHO betegner situasjonen som en internasjonal folkehelsekrise. (Kilder: AP, AFP, DPA, Store norske leksikon, NTB)

WHO med råd til Norge

Dr. Margaret Harris i Verdens helseorganisasjon sa til NRK onsdag ettermiddag at det er viktig for Norge å være forberedt når smitten kommer til landet.

– Vær forberedt. Vær forberedt i går! Planlegge hvilket helsepersonell som skal ta seg av de syke, hvem som skal ta seg av alle de andre. De med hjerteproblemer og andre sykdommer kommer også til å trenge hjelp, selv om det er koronasmitte i landet, sa hun.

Dr. Margaret Harris i Verdens helseorganisasjon sier det ikke kan gjentas for ofte at man må vaske hendene ofte. Foto: Philip Lote / NRK

Harris minnet også på at det er viktig å gi folk informasjon.

– Hvis noen områder blir satt i karantene må folk få vite hvordan de skal få skaffet seg mat og annen hjelp, hvordan barna skal få undervisning, for eksempel, sa den erfarne legen.

– Ikke gå til legen

Harris hadde dette rådet til folk som kjenner seg syke:

– Ikke dra på sykehuset. Ikke gå til legen din. Vit hva du skal gjøre for å få pleie. Informer helsemyndighetene og hold deg selv i karantene.

Hun sa de fleste pasientene ikke blir alvorlig syke, men minnet om at de kan smitte andre som kan bli veldig syke.

Les også: Skoler og barnehager kan bli stengt

Det viktigste nå er at de regionene der det er registrert smitte når tar dette på alvor og gjør det de må.

– Folk må holde seg i ro. Ikke la folk bevege seg rundt. Håndhygiene er meget viktig, det høres så enkelt ut, men det er ikke så lett å sørge for å vaske hendene ofte nok. Ikke klø deg i øyene eller nesen. Dekk munn og nese hvis du hoster, sa Harris.

Det nye viruset ble først oppdaget i Wuhan i Kina i desember.

Ifølge tall fra Verdens helseorganisasjon er det så langt påvist i overkant av 80.200 smittetilfeller og 2.700 dødsfall, de aller fleste i Kina.